
În loc de introducere... 


Ilie este unul dintre personajele Vechiului Testament pe cât de cunoscute, 
pe atât de paradoxale. Se pare că stima pe care a dobândit-o pe Muntele Carmel, 
cu ocazia așa-numitei „confruntări” deschise cu baalismul, de unde iese în- 
vingător (1Rg 18), nu a fost indiferentă. Din contră, probabil tocmai acest epi- 
sod a făcut din Ilie acel personaj care, restabilind cultul Dumnezeului lui Israel 
- singurul Dumnezeu (cf. 1Rg 18,39) —, avea să vină, aşa cum spune Malahia, 
la plinătatea timpurilor pentru a preceda venirea Domnului (Mal 3,23). Se ştie 
că Isus, când a fost întrebat de ucenicii săi: „Doamne, de ce cărturarii spun că 
trebuie mai întâi să vină Ilie?”, răspunde: „Da, Ilie trebuie să vină şi să restabi- 
lească orice lucru. Dar eu vă spun: Ilie a şi venit şi nu l-au recunoscut; ba, mai 
mult, au făcut cu el ceea ce au vrut” (Mt 17,10). Într-o altă ocazie, după măr- 
turia lui Petru de la Cezareea, când Isus îi întreabă pe ucenici: „Cine spune 
lumea că e Fiul Omului?” din nou este pomenit Ilie. De asemenea, pe cruce, 
„spectatorii, auzind strigătul lui Isus de pe cruce, reacționează: „Să vedem 
dacă vine Ilie să-l salveze!” (Mc 15,36 şi par.) Se pare deci că, în mentalitatea 
comună a contemporanilor lui Isus, figura lui Ilie căpătase o importanță deo- 
sebită, de vreme ce asociază „timpurile decisive” cu acest personaj. 

Pe de altă parte, pe Tabor apar Moise şi Ilie (aşa cum comentează Sfinţii 
Părinţi, cel care a adus legea şi cel care a restabilit-o după ce fusese abandonată), 
subliniind încă o dată rolul lui Ilie - chiar şi prin asociere — în viaţa lui Isus. De 
altfel, episodul „metamorfozei” lui Isus de pe Tabor delinează un aspect deo- 
sebit de important cât priveşte identitatea lui Ilie, şi anume: relaţia dintre Mo- 
ise şi Ilie nu este atât de îndepărtată pe cât ar putea-o sugera diferența crono- 
logică a perioadelor probabile când aceste personaje au existat. Din contră, 
spun specialiştii, unul dintre aceştia doi a slujit ca „model literar” pentru celă- 
lalt. Trebuie să precizez că am găsit doar un autor, şi anume Wirtwein!, care a 


' Wiărtwein a ipotizat chiar si contrariul, fără a dezvolta prea mult ideea; cf. «Elijah at Ho- 
reb: Reflections on I Kings 19.9-18», în J.I. DURHAM - J.R. PORTER, Proclamation and Presence: 
Old Testament Essays in Honour of G. H. Davies, Richmond (Va) 1970, 152-166. 

adus ipoteza că Ilie ar fi fost „baza” pentru întreaga „istorie Moise”; însă auto- 
rul nu explică această afirmaţie. Toţi ceilalți autori sunt de părere că, pentru 
redactarea textelor care relatează viaţa lui Ilie, autorul care o face s-a luat — tutto 
sommato — după modelul reprezentat de Moise. 

Experienţa pe care Ilie o are la Horeb (sau, cum mai este cunoscut, Sinai 
sau Muntele Domnului) este o dovadă clară a acestei asocieri dintre Moise şi 
Ilie. Pentru a se putea înţelege această afirmaţie, înainte de a intra în miezul 
acestei experienţe deosebite a lui Ilie, as vrea să precizez unele lucruri, şi anume: 

e am făcut deja unele afirmaţii care pot ridica unele dubii cât priveşte 
persoana lui Ilie. Ei bine, nu vreau nici să atentez la convingerile cuiva 
prin ceea ce voi spune, nici să creez confuzii la nici un nivel, ştiu eu, de 
cunoştinţe, de credință ş.a.m.d. Pur şi simplu, intenţia mea este de a 
prezenta episodul de la Horeb prin prisma a două tradiţii textuale (anume, 
aceea a textului ebraic şi, pe de altă parte, a celui grec), tradiţii care pre- 
zintă diferențe semnificative; 

e eu nu am capacitatea şi nici cunoştinţele necesare să mă pronunt asu- 
pra unor date cronologice sau existenţiale cât priveşte acest personaj 
numit Ilie. Fapt pentru care, în unele afirmaţii, poate „îndrăzneţe”, fac 
referință la ceea ce majoritatea autorilor spun în această privinţă. 


1. Contextul cap. 19 


Un lucru de care trebuie ţinut cont când se analizează cap. 19 din 1Rg este 
următorul: în acest capitol imaginea lui Ilie se schimbă dintr-o dată. Dacă în 
cele două capitole precedente aveam de a face cu un Ilie puternic (decide să 
vină seceta; îl învie pe fiul văduvei, gazda sa; îi ucide pe profeţii lui Baal şi îi 
ordonă chiar şi regelui Ahab ce trebuie să facă: cf. 1Rg 17-18), extrem de docil 
față de cuvântul lui Dumnezeu, capitolul nostru ni-l prezintă teribil de fricos 
(fuge de Izabela), îşi cere moartea descurajat. Este ciudat apoi faptul că acest 
capitol urmează imediat succesului deosebit dobândit pe Carmel. Sunt multe 
elemente care ne dau posibilitatea să ne gândim că acest capitol a fost introdus 
cu un anumit scop de către redactorul final. Pe lângă schimbarea neanuntatä 
(şi nu este un lucru unic în ciclul lui Ilie: şi în cap. 17 Ilie apare dintr-o dată; la 
fel va şi dispărea în 2Rg 2) a imaginii sale, sunt de neînțeles atât descurajarea 
sa (îşi cerea moartea spunând: „a-mi viaţa, căci nu sunt mai bun decât părinţii 
mei”: 19,4) cât, mai ales, obiectia pe care i-o aduce chiar de două ori lui Dum- 
nezeu: „Am rămas eu singur şi caută să-mi ia viața. Cum a rămas singur dacă 
toţi cei prezenţi pe Carmel au exclamat: „Domnul este Dumnezeu! Domnul 

este Dumnezeu!” (18,39)? Nu se putea plânge nici de faptul că rămăsese „sin- 
gurul profet” (spune în 18,10.14): „au ucis toţi profeţii”, deoarece în capitolul 
precedent se spune că Abdia, un funcționar evreu la curtea regelui, ascunsese 
o sută de profeti în peşteră si le asigura hrana. Aşadar, aceşti profeti erau sau 
nu vii în momentul plângerii lui Ilie? Putem presupune că da, de vreme ce 
erau ascunși acolo şi, pe de altă parte, nu se spune nicăieri că persecuția Izabe- 
lei asupra profeților lui Dumnezeu obținuse victoria definitivă; din contră, 
episodul de pe Carmel demonstrează contrariul. 

Atunci de ce Ilie merge la Horeb? Şi aici trebuie precizat faptul că noi, citi- 
torii textului, ştim că Ilie merge la Horeb; ştim acest lucru de la sfârşitul episo- 
dului: nu se spune de la început acest lucru; se spune doar că „Ilie, de frica 
Izabelei, pleacă să-şi salveze viața”: merge mai întâi la Beer-Seba şi apoi se 
cufundă în pustiu. Abia aici i se spune că „are un drum lung de făcut”; însă 
nici aici nu se precizează încotro. Este versetul următor cel care precizează că 
„întărit de această hrană, Ilie a mers patruzeci de zile şi patruzeci de nopţi 
până la Muntele lui Dumnezeu, Horeb”. Dar cine i-a zis că trebuia să meargă 
acolo? Deci, cum de ajunge Ilie, la urma urmelor, la Horeb? Autorii spun că 
acest capitol a fost introdus tocmai din acest motiv: voiau să completeze ima- 
ginea lui Ilie, s-o apropie şi mai mult de cea a lui Moise. Iar pentru acest lucru 
era necesar ca şi Ilie să meargă pe muntele Domnului. Asa că introduc acest 


? Expresia ebraică 'el-nap36 este deosebit de dificilă. Autorii traduc în diferite moduri, de 
fiecare dată interpretând-o. O posibilă traducere, pe lângă cea deja menţionată (se pare cea 
mai probabilă), este următoarea: ţinând cont de faptul că în cap. 19, cel putin în partea sa 
inițială, Ilie este diferit de cel din capitolele precedente unde acţiona mereu în urma unui 
„cuvânt” adresat lui de Domnul, în cap. nostru Ilie fuge din proprie inițiativă: nu mai este 
Domnul cel care îi spune să plece (aşa cum în cap. 17 îi spusese să plece şi să se refugieze lângă 
pârâul Kerit): aşadar, propunerea mea era: „Ilie, fiindu-i frică, fuge de capul său”... şi de aceea 
probabil ajunge să-i pară rău de mai toate, cerându-și moartea! 

Pentru expresia 'el-naps6, BHS sugerează să se corecteze cu al-napsâ pentru a putea motiva 
verbul wayyelek. Această corectură este sprijinită de Gen 19,17 e 1Sam 19,11. Pe de altă parte, 
2Rg 7,7 prezintă aceeaşi construcţie: un verb de mişcare nús + ’el-nap$6. Aşadar, dacă se ţine 
cont de contextul imediat precedent, care, la nivel narativ, vrea să sugereze că „partitura” tre- 
buie să continue, dar şi de traducerea propusă pentru verbul wayyar’, putem susține validita- 
tea construcției prezente în TM şi să traducem fraza aşa: «[Ilie] își dădu seama, se ridică si 
plecă pentru a-și salva viaţa şi ajunse Beer Sheba...». Observând textul LXX (ca si tradiţia 
textuală greacă), se poate vedea că traducătorii au citit ‘al-nap$ô, din moment ce traduc cu: 
kata ten psychen eautou, lit.: «după propria inimă; conform propriei inimi», expresie care ar 
putea permite traducerea cu «de capul său», ţinând cont că lipseşte acel Cuvânt al lui Dumne- 
zeu care în mod normal călăuzea acțiunile şi ,initiativele” lui Ilie. Rămâne totuși adevărat 
faptul că expresia ebraică este greu de înţeles cu precizie maximă. 

capitol. Robinson, întrebându-se cum de Ilie merge la Horeb (mai avea oare 
nevoie după revelația primită pe Carmel?), duce la extrem această asociere 
dintre Ilie şi Moise şi afirmă: „Ilie merge la Horeb deoarece era obsedat de 
faptul că era o întruchipare a lui Moise” şi vrea, de capul lui, să şi demonstreze 
(cui?) această realitate. Fără a intra în miezul acestor afirmaţii ale lui Robin- 
son, consider exagerată această poziţie. Totuşi, Horebul este cel care determină 
(dacă vreţi, ca un element catalizator) toate afirmaţiile, acţiunile şi atitudinile 
lui/despre Ilie în acest cap. 19, unde — repet - imaginea lui este mult diferită de 
cea pe care o cunoaştem în celelalte capitole unde apare“. Asupra acestui as- 
pect, majoritatea specialiştilor concordă. Deci, rezumând acest lung status 
quaestionis, ce face Ilie până la Horeb şi, mai ales, la Horeb? 


2. Conţinutul capitolului 19 


Precizasem ceva mai sus că intenţia mea era aceea de a prezenta evenimen- 
tul de la Horeb prin prisma celor două texte - să spun aşa — de bază cât priveşte 
textul biblic, şi anume TM si LXX. Trebuie spus că, deși conţinutul este — tutto 
sommato — asemănător, aş zice chiar izbitor de asemănător (mă refer la cores- 
pondenta lexicală şi sintactică, ba chiar si topică), există unele diferenţe nu de 
mică importanţă atât pentru raportul cronologic dintre aceste două tradiții 
textuale, cât şi pentru ceea ce înseamnă teologia acestui capitol. Întrucât textul 
nostru este cunoscut mai ales deoarece se afirmă că Ilie l-a întâlnit (perceput, 
văzut, experimentat etc.) pe Dumnezeu în acea „adiere subtilă de vânt”, afirm 
încă de pe acum că acest lucru nu este spus de TM, ci doar de LXX, care pro- 
babil vrea să clarifice, deci este posterior. Remarc şi faptul că toate fenomenele 
naturale care preced această adiere de vânt — elemente teofanice - sunt însoţite 
de precizarea „Domnul nu era în.... Textul grec însă, după această expresie, 
precizează: „şi acolo era Dumnezeu”. Poate cineva va reacționa: „Dar ce ne 
interesează pe noi aceste detalii?” De unde putem şti noi care este textul origi- 
nal? Totuşi, precizez că este - spun eu - deosebit de important să încercăm cel 
putin să intuim dacă l-a întâlnit Ilie sau nu pe Domnul pe Horeb. Şi este im- 
portant atât pentru a pricepe identitatea lui Ilie (a cărui importanţă, repet, a 
ajuns până la Isus), cât şi teologia şi spiritualitatea pe care le determină acest 
episod. Ca să nu mai spun că, la nivel de critică textuală, ar provoca alte con- 
secinte de ordin cronologic, textual şi hermeneutic. 


* H.P ROBINSON, «Elijah at Horeb, 1 Kings 19:1-18: A Coherent Narrative?», RB 98 (1991), 518. 
* Ba chiar si în tot restul Bibliei: 1Mac 2,38; Sir 48, Mal; Mt 11.17.27 şi par; Rom11,12; lac 5,17. 

Pe scurt, cap. 19 începe cu o frază care face trecerea de la evenimentele din 
cap. 18 şi le deschide pe cele din capitolul nostru. Ilie, speriat de reacția reginei 
feniciene, promotoare a cultului lui Baal şi dornică să se răzbune pe profetul 
din Galaad (17,1), fuge si se refugiază mai întâi la Beer-Seba, apoi în pustiu, 
timp de o zi întreagă (câțiva kilometri buni). Aici, sub un arbust, trist şi des- 
curajat, îşi cere moartea şi adoarme. Este trezit de un mesager” care îl hrăneşte 
de două ori spunându-i că are „un drum lung de făcut”€. După ce este hrănit a 
doua oară, prin forța acesteia, merge 40 de zile si 40 de nopţi până la Horeb, 
muntele lui Dumnezeu. Ajunge acolo, în preajma unei peşteri. Textul grec pre- 
cizează că intră în peşteră; cel ebraic nu zice nimic. Oricum, amândouă textele 
spun că Ilie, după ce ajunge, se odihneşte. Abia acum se aude glasul Domnului 
(până acum Ilie făcuse totul din proprie inițiativă sau la îndemnul mesagerului) 
care-l întreabă: „Ce faci aici, Ilie?” Răspunsul denotă încă o schimbare (as 
zice, se revine într-o oarecare măsură la imaginea lui Ilie din capitolele prece- 
dente) la nivel textual: mai întâi se zicea că Ilie era sătul de viață; acum spune 
că „e plin de zel”. La această reacţie, TM are cuvintele Domnului: „leşi si stai 
pe munte în fața Domnului, deoarece, iată, Domnul trece”; în timp ce textul 
grec are: „Mâine vei ieşi şi vei sta pe munte în faţa Domnului, deoarece va 
trece Domnul”. Urmează trei fenomene naturale (teofanice) în care se preci- 
zează că în nici unul dintre ele „nu era Domnul” (v. 112.12). Apoi avem în 
ebraică o expresie deosebit de dificilă, paradoxală chiar. Nu analizez aici 
această expresie. Spun doar că, după această expresie, TM continuă cu reacția 
lui Ilie când aude acest sunet; pe când LXX adaugă: „acolo era Domnul”, fapt 
pentru care este explicabilă reacţia lui Ilie. Din nou „glasul Domnului” este 
îndreptat către Ilie, de data aceasta, cu o misiune bine precizată. 


° Traduc aici, v. 5, termenul maläk cu „mesager” pentru a încerca o traducere conciliantă 
între TM, care are mal 'âk (fără a se preciza că e vorba de „mesagerul Domnului” cum se face 
în v. 7, expresie care permite — şi chiar cere - traducerea „îngerul Domnului), şi LXX, care are 
tis, cineva (nedefinit). 

* Lit: „Ai de făcut un drum prea lung pentru tine”: v. 5.7. 

7 Această întrebare a fost înțeleasă de către autori în mai multe sensuri. Pe de o parte, dacă 
este înţeleasă în sensul unui repros („ce cauţi aici?”, lucru ce ar întări acea problemă ridicată 
de expresia „de capul său”), s-ar lovi de v. 7, unde „îngerul lui Dumnezeu”, într-un fel, îi indi- 
că încotro să meargă. Dacă vrem să-l înțelegem ca un ,artificiul literar” introdus ca să pregă- 
tească dialogul/întâlnirea cu Dumnezeu, ar fi dificilă explicarea prezenţei aceleiași întrebări 
(şi a aceluiaşi răspuns) din v. 14. 

* Figura de stil utilizată este oximoronul. 

Dar să analizam cele două tradiţii textuale mai îndeaproape (cf. sinopsa). 
Nu mă voi opri asupra tuturor diferenţelor dintre cele două texte’, ci doar 
strict asupra evenimentelor de la Horeb, acelea semnificative cât priveşte eco- 
nomia textelor, a raportului cronologic dintre ele şi asupra unor consecinţe 
hermeneutice care decurg, şi anume: peştera, identitatea lui Dumnezeu în 
acest capitol, păcatul contemporanilor lui Ilie, momentul ieşirii lui Ilie din 
peşteră, „trecerea lui Dumnezeu”, elementele „teofanice” si, nu în ultimul 
rând, „sunetul de liniște fină”. 


3. Ilie la Horeb 
3.1. Peştera 


Primul moment al şederii lui Ilie odată ajuns la Muntele Horeb este marcat 
de realitatea peşterii: asupra acestui aspect ambele tradiţii textuale sunt în sin- 
tonie. Acum, atât TM, cât si cel al LXX însoțesc substantivul „peşteră” (meărâ! 
- spelaion) de articol, ceea ce atrage atenția. E adevărat că în 1Rg 18,4.13 se 
mai vorbise despre o peşteră, însă, cu foarte mare probabilitate, aici este vorba 
despre o altă peşteră. Articolul care însoţeşte substantivul nostru în 19,9 (şi 
acest lucru este valabil pentru ambele tradiții textuale) are rolul de a sublinia 
faptul că acea peşteră era cunoscută de toţi cititorii episodului de la Horeb. 

Pe lângă aceasta, trebuie remarcat faptul că textul grec este mai precis decât 
cel ebraic. Acesta din urmă spune simplu că Ilie a ajuns la peştera [aceea cu- 
noscută] şi că a dormit acolo, însă nu precizează unde, dacă înăuntru sau afa- 
ră. Sigur, v. 11 va lăsa să se înţeleagă faptul că Ilie intrase în peşteră şi că a 
dormit acolo, înăuntru. Însă textul grec este clar deja din v. 9 când spune ex- 
plicit că Ilie a ajuns ÎN peştera [aceea cunoscută], deci a intrat şi a dormit aici. 
Este deja un indiciu de clarificare din partea LXX, care poate demonstra faptul 
că se bazează cel puţin pe acelaşi Urtext ebraic, dacă nu chiar pe TM. 


3.2. Dialogul cu Dumnezeu 


V. 9 marchează un fel de transformare cât priveşte logica narativă a cap. 19, 
deoarece este prima oară când se face prezent Cuvântul Domnului care se 
adresează lui Ilie, aşa cum o făcuse de multe ori în cap. 17-18. Până aici Ilie 
ajunsese, pe de o parte, probabil din proprie inițiativă sau, pe de altă parte, cel 
mult din sugestia mesagerului Domnului (v. 7). De data aceasta, Domnul nu-i 


” Repet, cele două tradiţii textuale majore sunt si două care prezintă diferenţe semnificative 
nu doar de ordin textual, ci si teologic; voi reveni în concluzie asupra acestor lucruri. 

adresează nici o poruncă, ci îi pune o întrebare care ar putea fi, pur şi simplu, 
un mod de a începe un dialog"; de fapt, provoacă răspunsul lui Ilie. 


3.2.1. Identitatea lui Dumnezeu în cap. 19 conform TM şi LXX 


Este vorba despre formula identităţii divine, pe care Ilie o folosește în răs- 
punsul pe care îl dă Cuvântului ce-l provoacă. Textul ebraic are în traducere 
următoarea sintagmă: „Domnul Dumnezeul ostirilor”, nume folosit pentru 
Dumnezeu în diferite cărţi ale Bibliei ebraice". Aici, conform studiului Zippo- 
rei Talshir!?, LXX nu este coerentă când traduce acest epitet ebraic s*băt (între 
altele, destul de obscur cât priveşte semnificaţia exactă a asocierii cu numele 
divin), deoarece uneori traduce cu kyrios/theos tōn dynameôn („Domnul/ 
Dumnezeul puterilor”: 2Sam 6,2.18; 1Rg 18,15; 2Rg 3,14), de cele mai multe 
ori, traduce cu kyrios/theos pantokratăr („Domnul/Dumnezeul cel atotputer- 
nic”: 2Sam 5,10; 7,8.25.27; 1Cr 11,9; 17,7.24; Idt 16,15.17; Os 12,6). Ceea ce 
atrage atenţia sunt momentele când grecul transliterează (de 63 de ori în Bi- 
blia ebraică: de 46 în Protoisaia). De aici Talshir remarcă faptul că printr-o 
simplă incursiune în Biblia greacă se poate observa cu uşurinţă prezenţa abun- 
dentă a termenului pantokratâr în literatura tardivă, şi anume în cărțile profe- 
tilor Ageu, Zaharia (mai ales aici), Malahia, Macabei, Iob, Înţelepciunea, ceea 
ce dă posibilitatea de a crede că traducerea termenului în textul nostru este 
indiciu al faptului că tradiția greacă este mai recentă. 


3.2.2 Păcatul contemporanilor lui Ilie 


În același răspuns pe care Ilie îl dă lui Dumnezeu există o altă diferență 
între cele două texte, si anume: textul ebraic spune că „fiii lui Israel au aban- 
donat alianţa ta...” pe când cel grec are „fiii lui Israel te-au abandonat pe tine...” 
La o primă observaţie asupra acestor texte, am putea spune că textul grec este 
mai vechi decât cel ebraic, sau că ar avea la origine un alt text ebraic. Însă ver- 
setul 14, unde este reluată ad litteram formula, avem în textul ebraic aceeaşi 
sintagmă ca în v. 10, iar în cel grec este, de data aceasta, traducerea literală a 


10 Cf. P. Buis, Le livre des Rois, Paris 1997, 153; M. COGAN, 1 Kings, 452. 

"+ Expresia întreagă este întâlnită în 2Sam 5,10; Ps 59,6; 80,5.20; 89,9; ler 5,14; Am 5,14, 
etc.; pe lângă aceasta se întâlnesc variante „scurte” ale acestei expresii: „Domnul ostirilor” 
(Sam 1,3.11; 1Rg 18,15; 2Rg 3,14; 19,31; Ps 24,10; 46, 8,Is 1,9, etc.) — expresie des folosită -, 
sau formula „Dumnezeul oştirilor” (Ps 80,8). 

12 «The Representation of the Divine Epitet s‘b4ôt in the Septuagint and the Accepted Di- 
vision of the Books of Kingdoms», JQR, 78 (1987) 57-75. 

formulei ebraice. Adaug aici că traducerile latine - si altele în mod sigur mai 
recente — urmează formula din textul ebraic. 

Autorii au discutat îndelung asupra acestei diferenţe pentru a stabili care 
este textul original. La prima vedere, termenul „alianță” ar sugera incidența 
teologiei deuteronomiste, deci ar fi un text care ar demonstra o teologie mai 
dezvoltată (cf. Keinănen; Burney; Fohrer), deci varianta originară ar fi cea 
oglindită de textul grec: „te-au abandonat pe tine” (Wellhausen, Benzinger, 
Stade-Schwally, Kittel). Pe de altă parte, Sanda afirmă că, ţinând cont de con- 
strucția mozaică a lui Ilie, recurgerea la alianță pe Horeb este esenţială, deci nu 
ar trebui să fie adăugat, ci să facă parte integrantă din stadiul initial al textului. 
Aşadar, rezumând, se poate spune cu J. Gray că: „the particular convenantal 
relationship of people and Yahweh was the essence of the faith of wich Elijah 
was the protagonist against the broad universalism wich Jezebel sought to 
promote in the name of Baal”. Sau, cum se întreabă un autor: „Ce ar fi fost 
deci mai potrivit [în textul original] ţinând cont de faptul că Ilie se află la Ho- 
reb, muntele pe care a fost pecetluită Alianța?” 

Sigur că această plângere a lui Ilie lasă să se întrevadă ceea ce le ceruse deja 
în cap. 18,21: „Până când veţi şchiopăta în două părți? Dacă Domnul este 
Dumnezeu, urmaţi-l. Dacă e Baal, urmaţi-l pe el”. Deci păcatul fundamental al 
contemporanilor atingea relația de bază dintre popor şi Dumnezeu, relație 
pecetluită de alianţă. 


3.2.3. Momentul ieşirii lui Ilie din peşteră 


Dacă ne referim la textul ebraic, se poate observa că verbele sunt la timpul 
qal, adică ar putea sugera că e vorba de timpul prezent: Domnul (lit. v. 11: 
„Cuvântul Domnului”) îi porunceşte lui Ilie, în TM, să iasă imediat din peşteră 
deoarece, „iată, Domnul e pe punctul să treacă”: atât particula hinnE, „iată”, 
cât şi participiul verbului sugerează faptul că Ilie trebuie să iasă acum, imediat". 

Textul grec interpretează această formulă „iată + participiu” prin interme- 
diul nuantei de viitor (numită futurum instans); de aceea adaugă adverbul au- 
rion („mâine”) şi pune celelalte verbe la viitor. Aşadar, în TM, Ilie trebuie să 
iasă imediat şi va avea experienţa trecerii Domnului tot în acea zi, pe când în 
textul grec abia în ziua următoare se vor întâmpla ambele lucruri: atât ieşirea 
din peşteră, cât şi trecerea. 


1 1 e II Kings. A Commentary (OTL), London *1977. 
14 R, M. FRANK, «A Note on 3 Kings 19,10.14», CBQ 25 (1963) 25, nota 12. 
15 Există traduceri care redau fraza cu nuanţă de viitor; ar fi vorba de futurum instans. 

Trebuie observat faptul că în ambele texte Ilie execută porunca lui Dumne- 
zeu abia în v. 13, după ce totul a trecut... chiar și Domnul (dacă era în sunetul 
acela). 


3.2.4. Fenomenele naturale 


După porunca de a ieşi din peşteră (v. 11), ambele tradiţii textuale continuă 
cu descrierea unor fenomene naturale care, în economia textului, au un rol 
precis. Trebuie ţinut cont că între porunca de a ieşi şi executarea ei este intro- 
dusă (fără nici un element care să anticipeze aceste fenomene naturale) descri- 
erea celor trei evenimente „teofanice”. O mică remarcă textuală: dacă în v. 13 b 
se spune că — după ce au trecut aceste fenomene/semnale ale prezenţei Dom- 
nului - Ilie iese din peșteră (abia acum), ceea ce înseamnă că în momentul 
eventualei teofanii Ilie era în peșteră, nu avea cum să vadă nimic. Si, oricum, 
amândouă tradiţiile textuale precizează că în nici una dintre cele trei elemente 
clasic-teofanice (cf. Ex 33) nu era Dumnezeu. 

Reamintind faptul că ciclul lui Ilie este construit - cu multă probabilitate 
- după modelul mozaic, între aceste două episoade - grosso modo - identice 
există multe diferențe semnificative. Prima este cea legată de locul unde cele 
două personaje sunt în momentul trecerii Domnului: Moise este „pe crăpătura 
unei stânci” (Ex 33,22), în timp ce Ilie e „în peşteră”; Moise vede „spatele 
Domnului”, Ilie nu, nici măcar acele fenomene: probabil le percepe doar. Deci 
Moise vede (în textul din Exod apare de multe ori verbul „a vedea”), în timp 
ce despre Ilie nu se spune niciodată ca ar vedea ceva. Apoi se spune despre 
Moise că, văzând aceasta, şi-a acoperit fața cu mantaua, deoarece, precizează 
textul, „îi era teamă să privească la Domnul” (Ex 3,2). E adevărat că şi despre 
Ilie se spune că „şi-a acoperit faţa cu mantaua”, dar se spune că face acest gest 
„în timp ce aude” acel „sunet de linişte fină” în care, după textul grec, se făcea 
prezent Domnul. 


3.2.5 „Sunetul de liniște fină” ( TM) sau „sunetul unei adieri de vânt” (LXX) 


După cele trei fenomene naturale, care în Ex 33 preced manifestarea lui 
Dumnezeu pe Sinai si în care, după cum precizează ambele texte, nu era pre- 
zent Domnul, textul ebraic are o formulă deosebit de dificilă cât priveşte înte- 
legerea ei. Traducerea pe care am prezentat-o este doar o variantă ipotetică 
făcută pe baza unei interpretări prin intermediul, în primul rând, al textului 
grec şi apoi al celorlalte tradiţii textuale (de ex., cea latină). Practic, din expresia 

ebraică compusă dintr-un substantiv şi două adjective înțelegem toate cuvin- 
tele luate separat (qôl = voce, sunet; d'mamă" = mut, tăcut; dagqä” = subtil; 
deci expresia ar însemna literal: „sunet mut subtil”), însă nu se înțelege expre- 
sia luată în întregime. Ce poate însemna o expresie care în care sensul sub- 
stantivului „sunet, voce” este contrazis de sensul adjectivului său „mut, dia- 
fan”? Si dacă adaugi si celălalt adjectiv, „subtil, delicat”, ce se mai alege din 
sintagmă? 

Nu mă aventurez aici să caut o soluţie pentru această expresie. Pentru cine 
doreşte, există un autor care a încercat o soluţie pentru ea'€. Aici interesează să 
subliniem aspectul paradoxal a ceea ce în general se crede despre episodul 
trăit de Ilie la Horeb, şi anume: mai toţi afirmă că Ilie l-a întâlnit pe Dumnezeu 
(si de aici că l-ar fi şi văzut!!!) pe Horeb în acest „sunet mut subtil” Totusi, 
textul ebraic nu spune acest lucru, iar textul grec, când precizează că „acolo [în 
această adiere subtilă de vânt] era Domnul”, pe de o parte, ne confirmă dificul- 
tatea expresiei ebraice (pe care, se pare, nici traducătorul grec nu a înţeles-o şi 
a căutat o formulă de compromis”), iar pe de altă parte, ar complica şi mai 
mult situaţia. Explic: cum poate Ilie să perceapă un sunet tăcut, care nu se 
aude? Si apoi, ce sens are să se spună că Domnul i s-a manifestat lui Ilie în 
„sunetul mut subtil” când în versetul următor răsună acel „Ce faci aici, Ilie?”, 
deci o voce cunoscută (v. 10), iar în v. 14 se precizează explicit că „Domnul i-a 
spus lui Ilie”? 

Sigur, textul grec a introdus acea expresie „acolo era Domnul” în încerca- 
rea de a clarifica faptul că Ilie, pe de o parte, a avut o experienţă de revelaţie pe 
Horeb (si aşa asocierea cu Moise capătă mai multă consistență) si, pe de altă 
parte, a voit să sublinieze originalitatea acestei experienţe. Cu alte cuvinte, 
LXX, care adaugă sintagma (si deci este posterioară TM), a voit să spună că 
Ilie este un alt Moise, poate si în tentativa de a da concretizare profetiei din Dt 
18,15, unde Moise anunţase că „Domnul va ridica dintre tine un profet ca 
mine: să ascultați de el” E adevărat că şi TM încearcă același lucru, însă, cu 
siguranţă, teologia pe care o cunoşteau traducătorii greci era mai dezvoltată 
decât autorul/autorii evreu(i) în momentul redactării textului de bază. 

Un ultim mic corolar la ultimele afirmaţii: e greu de spus dacă din textul ebraic 
s-ar fi pierdut acele cuvinte care ar sta la baza sintagmei redate de traducătorii 


16 M. Masson, Elie ou l'appel du silence, Les Editions du Cerf, Paris 1992. 

17 Sigur, această afirmaţie nu i-ar conveni lui J. JOOSTEN, cf. «On the LXX Translators 
Knowledge of Hebrew», SCS 51 (2001) 165-178, însă sigur ar sustine-o E. Tov, cf. «Did the 
Septuagint Translators Always Understand their Hebrew Text?» in A. PIETERSMA - C. Cox, 
De Septuaginta, ES. Wevers, Missisauga Ontario 1984, 53-70. 


PROFETUL ILIE PE MUNTELE HOREB 29 


greci". Este dificil de explicat orice greşeală de copiere sau de traducere. Sin- 
gura posibilitate ar fi aceea a eliminării ei pe motive teologice, cumva pe baza 
ideii că „nimeni nu l-ar putea vedea pe Domnul fără să moară” (cf. Ex 3,2), 
însă, cum s-a mai zis, această problemă nu există, deoarece Ilie nu vede nici 
fenomenele naturale, nici cu atât mai puţin pe Domnul. Și acest lucru, chiar 
dacă îşi acoperă faţa cu mantaua”. 

Consider că traducătorul grec a încercat cumva să rezolve marea dilemă a 
episodului de pe Horeb introducând acel „şi acolo era Domnul, iar noi sun- 
tem dependenţi de ceea ce acest autor a făcut. Nimeni nu vrea să spună că Ilie 
nu l-ar fi auzit pe Domnul pe Horeb şi că, cu atât mai puţin, nu ar fi primit 
misiunea de a-l unge pe Azael rege peste Aram (ciudat şi acest lucru: un evreu 
să consacre un rege străin!), pe Iehu rege peste Israel si pe Elizeu profet în lo- 
cul său); ci că această experienţă de revelaţie se încadrează, la urma urmelor, 
în linia experiențelor precedente avute de Ilie cu Domnul: se poate vedea în 
cap. 17-18 că Ilie îl asculta si chiar vorbea cu Domnul în mod obișnuit. Deci la 
Horeb modalitatea e un pic diferită, adică acest dialog cu Dumnezeu este pre- 
gătit şi împodobit cu mai multe elemente. Ideea principală a autorului, cred, 
era aceea de a-l duce și pe Ilie pe Horeb să vorbească cu Domnul, așa cum 
făcuse şi Moise. 


4. Concluzii 


Experienţa făcută de Ilie pe Horeb se încadrează, așadar, pe linia marilor 
experienţe de revelație. Spun „mari” deoarece tot fastul care este dat de pregă- 
tirea acestei experienţe (si aici cele trei fenomene naturale - mai ales, acel su- 
net sau, mai bine zis, acea tăcere care indica, dacă nu prezenţa, cel puţin apro- 
pierea Domnului - sunt indicative) face din Ilie un personaj deosebit. Ba, mai 
mult, aş spune că întreaga spiritualitate a „descoperirii lui Dumnezeu în pro- 
funzimea tăcerii”, după ce trec sau sunt anihilate „tunetele si fulgerele” vieții, 
propusă, în special, de carmelitani (dar nu numai, ci de întreaga viață consa- 
crată contemplativă), îşi are consistenţa şi validitatea ei permanentă. Sigur, 
multi au făcut din Ilie, pe baza acestui episod, modelul vieţii contemplative. 
Nu ştiu dacă acest lucru poate fi chiar extremizat, ținând cont, mai ales, de 
contextul capitolului 19. 


18 Ar trebui să existe formula: w‘$äm yhwh. 

1 Interesant de remarcat aici faptul că, spune textul (atât cel ebraic, cât si cel grec): „Când 
a auzit acest lucru, Ilie şi-a acoperit faţa cu mantaua si a ieşit si a stat la gura peşterii”... proba- 
bil cu mantaua pe față... bine că a nimerit ieşirea! 

În orice caz, chiar dacă Ilie nu îl vede pe Domnul la Horeb (așa cum o fă- 
cuse marele Moise), totuși îl aude. Și îl aude după ce „trec” toate acele eveni- 
mente care de obicei bruiază lungimea de undă pe care vorbeşte Dumnezeu 
omului. E deosebit de important acest aspect care rezultă atât de evident din 
experienţa lui Ilie pe Horeb: în primul rând, este subliniat faptul că Domnul 
vorbeşte; şi cât suspinau evreii atunci când, cum spune 1Sam 1, ,profetiile 
erau rare în acel timp”? Şi ce pedeapsă mai mare poate exista decât aceasta, 
redată de profetul Amos 8,11-12: 


Iată, vor veni zile când voi trimite foame pe pământ, însă nu foame de pâine şi nici 

sete de apă, ci foame de a asculta Cuvântul Domnului. Atunci vor vagabonda de la 

Est la Vest si de la Nord la Sud în căutarea unui Cuvânt al Domnului, dar nu-l vor 

găsi. 

Necesitatea de a asculta bine în tăcere Cuvântul Domnului este subliniată 
şi de Isus atunci când spune: „Când te rogi, intră în camera ta şi, închizând 
uşa, roagă-te Tatălui tău, care este acolo, în ascuns, şi Tatăl tău, care vede în 
ascuns, te va răsplăti”, adaug eu, te va răsplăti prin simplul fapt că îți va vorbi 
şi tu îl vei percepe şi înțelege. 

Aşadar, tăcerea este fundamentală pentru un dialog autentic, profund, cu 
Domnul. Şi tac şi eu, ca să nu mai bruiez eventualele mesaje pe care Domnul 
vrea cu siguranţă să le transmită fiecăruia dintre dumneavoastră care se lasă 
provocat de experienţa de revelaţie a lui Ilie de pe Horeb. 


Excursus - Sinopsă ebraico-greacă a textului 1Rg 19,1-16 în traducere 


1 Atunci Ahab povesti Izabelei tot ceea 
ce făcuse Ilie si cum a ucis cu sabia toți pro- 
fetii. 


2 Atunci, Izavela trimise un mesager la 
Ilie, să-i spună: «Așa să facă zeii, şi chiar mai 
rău, dacă mâine pe vremea aceasta [nu] voi fi 
făcut cu viața ta cum ai făcut cu viața fiecă- 
ruia din aceia». 


1 Iar Ahab îi aduse la cunoștință Izabelei, 
soţia sa, tot cea ceea ce făcuse Ilie si cum îi 
ucisese cu sabia pe profeti. 

2 Izabela a primis la Ilie să spună: «Dacă 
tu eşti Ilie si eu Izabela, așa să facă zeii si 
chiar mai rău, dacă mâine pe vremea aceasta 
[nu] voi fi făcut cu viaţa ta cum ai făcut cu 
viaţa fiecăruia dintre aceia». 

3 Când văzu, se ridică şi merse pentru 
a-şi salva viața; Ajunse la Beer Sheba [care e] 
în Iuda si lăsă acolo pe slujitorul său. 

4 Iar el merse în pustiu o zi întreagă; a 
ajuns şi a sezut sub un ienupăr. Atunci a ce- 
rut să moară zicând: «Ajunge, acum Doam- 
ne, ia-mi viaţa, pentru că nu sunt mai bun 
decât părinţii mei». 

5 Se întinse şi dormi sub ienupăr. Dar 
iată, un mesager îl atinse şi-i spuse: «Ridică- 
te şi mănâncă». 

6 Atunci a văzut aproape de capul său o 
turtă coaptă pe pietre şi un urcior cu apă. A 
mâncat şi a băut; apoi s-a întins din nou. 

7 Dar îngerul Domnului s-a întors pen- 
tru a doua oară, l-a lovit şi i-a zis: «Ridică-te 
şi mănâncă, pentru că e lung pentru tine 
drumul». 

8 S-a sculat, a mâncat şi a băut şi cu pute- 
rea acelei hrane a mers 40 de zile şi 40 de 
nopţi până la muntele Domnului, Horeb. 

9 Ajunse acolo, la peşteră, si dormi acolo; 
şi iată un Cuvânt al Domnului către el: «Ce 
faci aici, Ilie?» 

10 A spus: «Sunt plin de râvnă pentru 
Domnul Dumnezeul ostirilor, pentru că au 
abandonat alianţa ta fiii lui Israel, au demo- 
lat altarele tale si i-au ucis cu sabia pe profe- 
ţii tăi; am rămas doar eu, însă caută viața 
mea pentru a o lua». 

11 Spuse: «leşi şi stai pe munte în fața 
Domnului, deoarece, iată, Domnul e pe 
punctul să treacă». Atunci [fu] un vânt mare 
şi puternic, să rupă munții si să despice stân- 
cile în fața Domnului; nu [era] în vânt 
Domnul. După vânt [fu] un cutremur de pă- 
mânt; nu [era] în cutremur Domnul. 

12 După cutremur [fu] un foc; nu [era] 
în foc Domnul; după foc [fu] un sunet de li- 
nişte fină. 

13 Când [îl] auzi Ilie, şi-a acoperit faţa cu 
mantaua, a ieşit si a stat la gura peşterii; si, 
iată, o voce către el: «Ce faci aici, Ilie?» 

3 Ilie se înspăimântă; se ridică şi merse 
după inima sa și ajunse la Beer Sheba din 
Iuda și îl lăsă acolo pe slujitorul său. 

4 Iar el a mers în pustiu o zi întreagă; a 
ajuns si a sezut sub un ienupăr. Atunci a ce- 
rut să moară spunând: «Ajunge acum, ia-mi 
viaţa de la mine, Doamne, pentru că nu sunt 
mai bun decât părinţii mei». 

5 S-a întins şi a dormit acolo sub bos- 
chet. Dar, iată, cineva l-a atins si i-a zis: «Ri- 
dică-te şi mănâncă». 

6 Atunci Ilie s-a uitat si, iată, aproape de 
capul său o pâine de orz şi un urcior cu apă. 
S-a ridicat, a mâncat și a băut; apoi s-a întins 
din nou. 

7 Îngerul Domnului s-a întors pentru a 
doua oară, l-a lovit şi i-a zis: «Ridică-te şi 
mănâncă, pentru că e lung pentru tine dru- 
mul». 

8 S-a ridicat, a mâncat si a băut; si cu pu- 
terea acelei hrane a mers 40 de zile si 40 de 
nopţi până la Muntele Horeb. 

9 A ajuns acolo în peşteră şi s-a odihnit 
acolo; şi iată un Cuvânt al Domnului către el: 
«Ce faci aici, Ilie?» 

10 A spus Ilie: «Sunt plin de râvnă pentru 
Domnul cel Atotputernic, deoarece te-au 
abandonat fiii lui Israel, au demolat altarele 
tale şi au ucis cu sabia profeţii tăi; am rămas 
doar eu, însă caută viața mea pentru a o lua». 

11 A spus: «Mâine vei ieşi şi vei sta pe 
munte în faţa Domnului, deoarece, iată, va 
trece Domnul». Atunci [fu] un vânt mare si 
puternic, să rupă munții şi să despice stânci- 
le în faţa Domnului; nu [era] în vânt Dom- 
nul. După vânt [fu] un cutremur de pământ; 
nu [era] în cutremur Domnul. 

12 După cutremur [fu] un foc; nu [era] 
în foc Domnul; după foc fu un sunet de vânt 
uşor şi acolo [era] Domnul. 

13 Când auzi Ilie, şi-a acoperit faţa cu 
mantaua, a ieșit si a stat sub peșteră; si, iată, 
o voce către el: «Ce faci aici, Ilie?» 

14 A spus: «Sunt plin de râvnă pentru 
Domnul Dumnezeul ostirilor, pentru că au 
abandonat alianţa ta fiii lui Israel, au demo- 
lat altarele tale şi i-au ucis cu sabia pe profe- 
ţii tăi; am rămas doar eu, însă caută [si] viața 
mea pentru a o lua». 


15 I-a spus Domnul: «Mergi, întoarce-te 
pe strada ta, spre pustiul Damascului; când 
ajungi, unge-l pe Azael rege al Aramului, 

16 pe Leu, fiul lui di Nimsi, unge-l rege al 
Israelului şi pe Elizeu, fiul lui Safat din Abel 
Meula, unge-l profet în locul tău. 

14 A spus Ilie: «Sunt plin de râvnă pentru 
Domnul cel Atotputernic, deoarece au aban- 
donat alianţa ta fiii lui Israel, au demolat al- 
tarele tale si i-au ucis cu sabia pe profeţii tăi; 
am rămas doar eu, dar caută viața mea pen- 
tru a o lua». 

15 I-a spus Domnul: «Mergi, întoarce-te 
pe strada ta, spre pustiul Damascului; când 
ajungi, unge-l pe Azael rege al Aramului, 

16 pe Leu, fiul lui di Nimsi, unge-l rege al 
Israelului şi pe Elizeu, fiul lui Safat din Abel- 
meula, unge-l profet în locul tău. 

